Aanvallers beroof paramedici in ambulans | Netwerk24
06 September 2019 11:06
Twee paramedici van Kaapstad is Vrydag omstreeks 07:00 in Nyanga met vuurwapens gekonfronteer en beroof terwyl hulle op 'n noodoproep gereageer het.
Die Wes-Kaapse departement van gesondheid sê by monde van Byron la Hoe, sy woordvoerder, in 'n verklaring die twee personeellede van die provinsiale nooddienste is aangeval en hul besittings gesteel. Niemand is beseer nie.
"Die beamptes, 'n vrou en 'n man, het 'n saak by die plaaslike polisiekantoor aanhangig gemaak en dit word ondersoek."
New Crossroads en Philippi is gevolglik vir die volgende 24 uur as rooi sones verklaar, wat beteken daar kan vertragings wees in noodgevalle omdat nooddienstepersoneel nie hierdie gebiede sal binnegaan sonder polisiebegeleiding nie.
"Die Wes-Kaapse regering veroordeel hierdie sinnelose aanval op ons personeellede. Hierdie tipe aanvalle het 'n verwoestende uitwerking op die nooddienste en word in gemeenskappe uitgevoer wat uiters kwesbaar is en waar die nooddienste die meeste benodig word," sê la Hoe.